# Jordi Romeu i Carol

Jordi Romeu Carol (Sant Pere de Riudebitlles, 1978) és un escriptor català, bomber de professió. Ha publicat diverses novel·les i ha col·laborat en publicacions conjuntes amb altres autors així com en revistes de divulgació diversa.
Es va donar a conèixer amb la novel·la Petonets pels puestus o a la recerca de l'amor sincer (Cossetània Edicions, 2014), Premi Vila de l'Ametlla de mar 2014, on relata el viatge emocional d'un jove vers l'amor sincer en una sàtira de la visió masculina del món de parella, de la qual s'han fet diverses presentacions com per exemple a la 33a Setmana del Llibre en Català.
La seva segona novel·la publicada va ser Descalça (Editorial Gregal, 2015), que és la història d'una dona que torna al seu mas d'infantesa després d'estar molts anys abandonat. L'any 2017 va rebre el premi Sant Carles Borromeu de contes i narracions que atorga el Cercle de les Arts i les Lletres de les valls d'Andorra amb el llibre de relats Honor de poble poble (Pagès Editors, 2017). En aquest recull relata la vida de poble que es dilueix amb el pas del temps però sobreviu en l'inconscient col·lectiu en format de contes amb personatges típics d'aquests tipus de poblacions i històries divertides i sovint rocambolesques. Es va presentar a Vilafranca i Sant Pere de Riudebitlles, entre altres poblacions. El 2019 va publicar El gran salt d'en Clarinet (Pagès Editors, 2019), una novel·la d'intriga que parteix de la desaparició de dos quadres de l'Ajuntament i que continua amb els personatges de l'anterior llibre de relats.
La seva cinquena obra publicada ha estat Terra de marca (Gregal, 2019 en primera edició i Pagès editors 2020 en segona), escrita a quatre mans amb el també riudebitllenc Jaume Fonc Esbert. En aquest cas es tracta d'una novel·la històrica ambientada al segle X en terra de frontera i a la zona del Penedès en què es relata les aventures de diferents personatges que viatgen a la cort omeia de Còrdova en una expedició diplomàtica organitzada pels comtes de Barcelona i l'abat del monestir de Sant Cugat.
El 2022 va publicar dos llibres, un conjuntament amb diversos autors de l'Associació del Llibre del Pirineu, i un altre com a editor. El primer va ser Els camins escrits del Pirineu (Edicions Salòria i Garcineu Edicions) en el qual hi van participar fins a 23 autors pirinencs, que escriuen sobre un camí real existent a la serralada, amb un fons de ficció. El segon va ser Ventanes de vida, recull d'història de Sant Pere de Riudebitlles, en el qual, com a editor, va recollir els articles que el Grup de Recerques Històriques, entitat de Sant Pere de Riudebitlles, havia publicat al llarg dels anys en els programes de Festa Major del municipi.
El 2023 va rebre el III Premi Ciutat de Reus "Diré el que em fuig" amb la novel·la "L´últim transhumant", una obra que parla de l'ofici de pastor i on narra l'últim viatge del Cinto de Cal Llaner des de la plana del Penedès fins a les pastures de Llívia, a les Bulloses.
El 2024 va publicar la novel·la històrica “Germans de guerra” amb l’editorial Efadós, una novel·la ambientada al Penedès i el camp de Tarragona on es fa referència als fets ocorreguts durant la primera part de la Guerra del francès entre els anys 1808 i 1811 en aquest territori.

## Obra publicada

* Petonets pels puestus o a la recerca de l'amor sincer. (Cossetània, 2014)
* Descalça. (Gregal, 2015)
* Honor de poble poble. (Pagès editors, 2017)
* El Gran salt d'en Clarinet. (Pagès editors, 2019)
* Terra de marca. (Gregal 2019, Pagès editors, 2020)
* Els camins escrits del Pirineu (Edicions Salòria i Garcineu Edicions, 2022)
* Ventanes de vida (Voisin-Mateu, 2022)
* Germans de guerra (editorial Efadós, 2024)

## Reconeixements

* 2014. 22a edició del Premi de narrativa Vila de l'Ametlla de Mar, amb la novel·la “Petonets pels puestus o a la recerca de l'amor sincer”.
* 2016. Premi de contes i narracions Sant Carles Borromeu pel recull de narracions "Honor de poble poble".
* 2023. Premi de narrativa Ciutat de Reus "Diré el que em fuig" amb l'obra "L'últim transhumant".

## Referències

* 1 2 3 «El riudebitllenc Jordi Romeu Carol guanya el XXII Premi de narrativa Vila de l'Ametlla de mar». Sant Pere de Riudebitlles: Eix, 17-02-2014. [Consulta: 28 agost 2015].
* ↑ «Jordi Romeu a la 33a Setmana del Llibre en Català». [Consulta: 17 setembre 2015].
* ↑ «ENTREVISTA a Jordi Romeu: “Volia aportar la visió masculina de l'amor perquè sempre es dona la femenina”». El Cargol: magazín del Penedès, 12-03-2015. Arxivat de l'original el 2015-09-23. [Consulta: 1r setembre 2015].
* ↑ «L'escriptor Jordi Romeu Carol presenta "Honor de poble poble" a Vilafranca i a Sant Pere de Riudebitlles». [Consulta: 22 juny 2019].
* ↑ «Jordi Romeu Carol: "Els lligams que s'estableixen en un poble són molt més forts que no pas en una ciutat"», 06-04-2019. [Consulta: 22 juny 2019].
* ↑ User, Super. «Premien l'escriptor riudebitllenc Jordi Romeu a la “Nit andorrana de les lletres"». Arxivat de l'original el 2019-06-22. [Consulta: 22 juny 2019].